b'\n_START_ARTICLE_\nEllen Foley\n_START_PARAGRAPH_\nEllen Foley on yhdysvaltalainen laulaja. Ennen soolouraa h\xc3\xa4n mm. ty\xc3\xb6skenteli musiikkiteatterin parissa ja oli mukana Meat Loafin vuoden 1977 albumilla Bat out of Hell._NEWLINE_H\xc3\xa4nen esikoisalbuminsa Nightout ilmestyi vuonna 1979 Epic-levymerkill\xc3\xa4 Ian Hunterin ja Mick Ronsonin tuottamana. Samana vuonna h\xc3\xa4n oli taustalaulajana Blue \xc3\x96yster Cultin albumilla Mirrors sek\xc3\xa4 laulajana Milos Formanin ohjaamassa elokuvassa Hair._NEWLINE_Vuonna 1980 h\xc3\xa4n esiintyi The Clash -yhtyeen albumilla Sandinista! laulaen Mick Jonesin kanssa kappaleella "Hitsville UK". Samana vuonna h\xc3\xa4n oli taustalaulajana Iron City Houserockers -yhtyeen kappaleella "Junior\'s Bar", joka l\xc3\xb6ytyy yhtyeen albumilta Have a Good Time But... Get out Alive._NEWLINE_Vuonna 1981 ilmestyi albumi Spirit of St. Louis (Epic / Cleveland International NJE 36984), jonka tuotti Foleyn poikayst\xc3\xa4v\xc3\xa4, The Clashin Mick Jones. Mukana olivat muutkin Clash-miehet, Ian Duryn Blockheads-yhtyeen j\xc3\xa4senet Mick Gallagher, Davey Payne ja Norman Watt-Roy sek\xc3\xa4 Clashin kolmoisalbumille Sandinista! osallistunut Tymon Dogg. Viimeksi mainittu sek\xc3\xa4 Joe Strummer ja Mick Jones ovat tehneet albumille kappaleita. Albumia on luonnehdittu viihteelliseksi._NEWLINE_Vuonna 1987 Ellen Foley n\xc3\xa4ytteli Adrian Lynen ohjaamassa elokuvassa Vaarallinen suhde.'